ที่ประชุมอธิการบดีแห่งประเทศไทย
ข้อวิพากษ์วิจารณ์ > ปีการศึกษา 2567

ในรายวิชา TGAT3 สมรรถนะการทำงาน ส่วนที่ 1 มีการให้คะแนนไม่ตรงกับเกณฑ์การให้คะแนนที่เคยระบุไว้ในตัวอย่างข้อสอบ (Test Blueprint) และตามที่เคยทำในปีก่อนหน้า (TCAS66) โดยปกติแล้วข้อสอบส่วนนี้จะไม่มีการให้คะแนน 0 คะแนน เนื่องจากมีบางส่วนของข้อสอบเป็นการให้คะแนนแบบลดหลั่นตามความถูกต้อง กล่าวคือในตัวเลือก 4 ตัวเลือกจะมีคะแนนตั้งแต่ 0.25 - 1.00 คะแนน แต่มีผู้เข้าสอบบางรายที่ได้คะแนน 0 คะแนนในส่วนนี้ รศ.ดร.ชาลี เจริญลาภนพรัตน์ ผู้จัดการระบบคัดเลือกกลางชี้แจงว่า Test Blueprint เป็นเพียงแนวทางเท่านั้น การกำหนดคะแนนต่าง ๆ ขึ้นอยู่กับดุลยพินิจของผู้พัฒนาข้อสอบและหากนักเรียนตอบถูกจะได้คะแนนตั้งแต่ 0.25 - 1 แต่หากไม่ถูกต้อง จะได้ 0 คะแนน และหลังจากเปิดให้มีการขอทบทวนคะแนน พบว่ามีการให้คะแนนผิดในข้อ 143 และ 150 ของข้อสอบชุดที่ 1 และข้อสอบแบบคอมพิวเตอร์ ภายหลัง ทปอ. ได้ดำเนินการแก้ไขให้ถูกต้องแล้ว
ในรายวิชา TPAT3 ความถนัดด้านวิทยาศาสตร์ เทคโนโลยีและวิศวกรรมศาสตร์ พบว่าคำถามในข้อสอบแบบคอมพิวเตอร์กับการสอบแบบกระดาษไม่ตรงกันจำนวน 1 ข้อ จึงมีการให้คะแนนฟรีในข้อดังกล่าว และมีการออกข้อสอบคำนวณระบบมวลไม่คงตัว ซึ่งเป็นเนื้อหาเกินหลักสูตรชั้น ม.ปลาย ในเรื่องนี้ ทปอ. ไม่ได้มีการออกมาชี้แจงใด ๆ
ต่อมาในช่วงเดือนเมษายน พ.ศ. 2567 เป็นช่วงประกาศคะแนน A–Level ตามปฏิทิน TCAS ปกติ ได้มีประเด็นหลังการประกาศคะแนนสรุปได้เป็นตารางดังต่อไปนี้
| กรณี | ประเด็น | ข้อชี้แจงและการดำเนินการ | อ้างอิง |
| --- | --- | --- | --- |
| 1 | ผู้เข้าสอบโพสต์บนสื่อสังคมเอกซ์ว่าตนไม่ได้เข้าสอบในรายวิชาคณิตศาสตร์ 1 แต่มีคะแนนถึง 18 จาก 100 คะแนน | ทปอ. ชี้แจ้งว่ามีผู้เข้าสอบในรายวิชานี้ 2 รายในห้องเดียวกัน ทำให้นั่งสอบผิดที่ แต่เมื่อนักเรียนรู้ตัวจึงย้ายไปยังที่นั่งที่ถูกต้องของตน แต่กระดาษคำตอบที่ทำไปแล้วยังถูกส่งเข้าระบบตรวจ จึงมีคะแนนดังกล่าวขึ้นในระบบ แก้ไขคะแนนให้ถูกต้องแล้ว |  |
| 2 | ผู้เข้าสอบรายหนึ่งระบุว่าขาดสอบรายวิชาคณิตศาสตร์ 2 แต่มีคะแนน 9/100 | ผู้เข้าสอบรายอื่นนั่งผิดที่ ทำให้ผู้ที่เข้าสอบได้คะแนน 0 แต่ผู้ที่ขาดสอบได้คะแนนแทน แก้ไขคะแนนให้ถูกต้องแล้ว |  |
| 3 | ผู้เข้าสอบรายหนึ่งโพสต์บนสื่อออนไลน์ว่าตนได้คะแนนเท่ากับที่เคยสอบในปี 2566 ถึง 4 จาก 7 วิชา | ผู้เข้าสอบได้คะแนนเท่ากันกับในปี 2566 ทั้ง 4 วิชาจริง แต่ 3 วิชาที่เหลือนอกจากนี้คะแนนไม่ตรงกับปีก่อนหน้า |  |
| 4 | รายวิชาฟิสิกส์ส่วนอัตนัย (เติมคำตอบเป็นตัวเลข) โจทย์ไม่ได้กำหนดค่ามวลของอิเล็กตรอนมาให้ ส่งผลให้การคำนวณผลลัพธ์ได้ความละเอียดไม่เท่ากัน | ในข้อสอบไม่ได้มีการระบค่าคงที่ดังกล่าวจริง กรรมการออกข้อสอบพิจารณาให้มีคำตอบที่ถูกต้องจำนวน 6 คำตอบและเพิ่มเป็น 8 คำตอบในภายหลัง |  |
| 5 | ในรายวิชาคณิตศาสตร์ 1 ปรากฎว่าไม่มีนักเรียนคนใดได้ 100 คะแนนเต็ม โดยที่ปกติจะมีผู้ได้ 100 คะแนนมาตลอด ต่อมามีผู้ใช้เอกซ์ใช้ชื่อผู้ใช้ว่า @Edorktongs โพสต์ว่าคะแนนสูงสุดที่ 97 คะแนนนั้นน่าสงสัยว่าอาจมีการเฉลยผิด  | ทปอ.ชี้แจงว่ามีการสลับคำตอบที่ถูกต้องจากตัวเลือกที่ 4 เป็น 5 ในขั้นตอนการทำต้นฉบับเฉลย ปรับแก้คะแนนนักเรียนทุกคนที่ได้รับผลกระทบ และขอความร่วมมือไปยังสถาบันที่นำคะแนนประมวลผลแล้วเยียวยาผู้ได้รับผลกระทบตามความเหมาะสม |  |
| 6 | รายวิชาชีววิทยา เกี่ยวกับระดับออกซิเจนในเหงือกปลา ตัวอักษรกำกับพิมพ์ไม่ชัดเจน | ข้อสอบไม่ชัดเจนจริง ให้คะแนนฟรีสำหรับทุกคน |  |
| 7 | รายวิชาวิทยาศาสตร์ทั่วไป ในโจทย์กำหนดสาร NH4 ซึ่งไม่ตรงกับในตัวเลือกที่เป็น NH3 | ตัวเลือกไม่ตรงจริง ให้คะแนนฟรีสำหรับทุกคน |  |
| 8 | รายวิชาสังคม ข้อสอบเป็นไปได้ว่ามีข้อที่ถูก 2 ตัวเลือก | ตรวจสอบแล้ว พิจารณาให้มีข้อที่ถูกต้อง 2 ตัวเลือกคือข้อ 3 และ 5 |  |
| 9 | รายวิชาคณิตศาสตร์ 2 อาจมีเนื้อหาที่เกินหลักสูตรที่กำหนดไว้ออกในข้อสอบ | ทปอ. ปฏิเสธและชี้แจ้งว่าไม่ได้ออกเกินหลักสูตร |  |
ในวันที่ 24 เมษายน พ.ศ. 2567 ศุภมาส อิศรภักดี รัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม ได้ยืนยันว่าและกระทรวง อว. และ ทปอ. ได้สนับสนุนค่าใช้จ่ายในการสมัครสอบรอบแอดมิชชันโดยไม่ต้องมีค่าใช้จ่ายเพิ่มเติม จากปกติที่ต้องเสียค่าใช้จ่ายในการจัดอันดับ 150 - 900 บาท สำหรับการเลือก 10 อันดับ โดยก่อนหน้านี้มีการพูดถึงประเด็นนี้ทางสื่อโซเชียลแล้ว แต่ทาง ทปอ. แจ้งว่าในปีการศึกษานี้ (2567) ยังไม่ได้รับคำสั่งจากทางประทรวง[ต้องการอ้างอิง]
จากกรณีข้อสอบ A–Level มีข้อผิดพลาดเป็นจำนวนมากนั้นกลุ่มนักเรียนเลวได้ยื่นรายชื่อให้แก่กระทรวงการอุดมศึกษา วิทยาศาสตร์ วิจัยและนวัตกรรมเรียกร้องให้ทปอ.เปิดเผยข้อสอบและเฉลยเพื่อให้สังคมได้ร่วมกันตรวจสอบคุณภาพของข้อสอบ แต่ทปอ.ยังยืนยันว่าไม่สามารถเปิดเผยได้เนื่องจากมีการทำสัญญากับผู้พัฒนาข้อสอบว่าจะไม่เปิดเผยข้อสอบและเฉลย ทั้งนี้ตั้งแต่การจัดสอบในปีการศึกษา 2568 เป็นต้นไปทปอ.จะเปิดเผยข้อสอบโดยการอนุญาตให้ผู้เข้าสอบนำข้อสอบ A–Level ออกจากห้องสอบติดตัวกลับไปได้ มีการเผยแพร่เฉลยข้อสอบหลังจากการสอบวิชาสุดท้ายเสร็จสิ้นประมาณ 10 วัน รวมทั้งมีการปรับโครงสร้างของการออกข้อสอบโดยเพิ่มคณะกรรมการกลั่นกรองข้อสอบเพื่อทำหน้าที่จัดชุดข้อสอบ ตรวจสอบความถูกต้องของข้อสอบและพิจารณาข้อโต้แย้งข้อสอบของผู้เข้าสอบจากเดิมที่คณะกรรมการออกข้อสอบเป็นผู้ดำเนินการเองทั้งหมด